Õpetajate Leht

Linnulaulupidu
2023-06-02 19:00 - 2023-06-03 00:00 (Europe/Tallinn)
Eesti Loodusmuuseumi „Linnulaulupeol“ saavad kokku troopilised rütmid, loodushelid ja kunstimaailm
2. juunil kella 19-st südaööni toimub Eesti Loodusmuuseumis ainulaadne „Linnulaulupidu“. Üritusel saab tantsida silent disco’l ehk kõrvaklappidega vaiksel diskol ja tutvuda Peeter Lauritsa autorinäitusega „Miski on kõigega seotud“ autori enda juhitud ekskursioonidel.
„Loodus on maailma parim kunstnik,“ räägib silent disco’l muusikat valiv Eesti Loodumuseumi zooloog Joosep Sarapuu ehk Zarka. „„Linnulaulupidu“ on lõbus ja eksperimentaalne kooslus troopilistest rütmidest ja ägedatest loodushelidest. Teeme vägeva tantsupeo vanalinnas, meie rohelust täis muuseumihoovis.“
„Linnulaulupeo“ muusikamiksides kasutab Zarka bioloog Veljo Runneli salvestatud linnuhääli. „Ehkki olen hariduselt entomoloog, hakkasin huvi tundma ka lindude vastu ja praeguseks olen linnuhääli salvestanud juba 25 aastat,“ räägib Runnel. Salvestatud helidest toob välja esile roolindude hääli: „Roolindude laulud on väga mitmekesised, eriti põnev on aedroolinnu hääl.“
Runneli salvestatud loodushelisid on kasutatud ka Peeter Lauritsa näituse „Miski on kõige seotud“ helikujunduses. Näituse autor teeb 2. juunil „Linnulaulupeo“ osalejatele õhtu jooksul kaks ekskursiooni mööda enda näitust. Tuurid algavad kell 20 ja kell 21.
Üritusel agatakse osalejatele juhtmeta kõrvaklappe, kõrvaklappide broneerimiseks tuleb eelnevalt soetada Fientast pilet. „Linnulaulupidu“ toimub Eesti Loodusmuuseumi hoovis aadressil Tallinn, Lai 29a.

Eesti Loodusmuuseumi üritused
2023-06-02 00:00 - 2023-06-03 23:59
Eesti Loodusmuuseum pakub Tallinna vanalinna päevadel erinevaid üritusi kogu perele
Sel nädalavahetusel toimuvatel Tallinna vanalinna päevadel pakub Eesti Loodusmuuseum muuseumitunde Tornide väljakul, muusikat ja ekskursioone koos Peeter Lauritsaga.
2. juunil kell 16–17 ja 3. juunil kell 11–12 toimuvad juhendatud jalutuskäigud Tornide väljakul teemal “Kõige meeltega looduses”. “Jalutuskäigul pöörame tähelepanu linnalooduse mitmekesisusele ja arutame, kuidas muuta Tallinn veelgi rohelisemaks,” räägib Eesti Loodusmuuseumi õpetaja Leida Ojasoo. Üritus on tasuta, kogunemine toimub Eesti Loodusmuuseumi hoovis aadressil Lai tn 29a. Programm sobib nii lastele kui täiskasvanutele, ent kuni 8-aastased lapsed on oodatud koos saatjaga.
2. juunil kell 19 toimub Eesti Loodusmuuseumis ja muuseumi hoovis “Linnulaulupidu”. Muuseumi hoovis toimub silent disco ehk vaikne disko, kus kasutatakse kõrvaklappe. Muusikat valib Eesti Loodusmuuseumi zooloog Joosep Sarapuu (Zarka), kes kasutab muusikamiksides bioloog Veljo Runneli ja Eesti Loodusmuuseumi kogude osakonna juhataja Lennart Lennuki salvestatud loodushääli.
“Linnulaulupeo” raames toimuvad muuseumis 2. juunil kell 20 ja kell 21 ekskursioonid Peeter Lauritsa autorinäitusel “Miski on kõigega seotud”. Ekskursioone viib läbi kunstnik isiklikult. Pileteid saab soetada Fientast.
3.juunil kell 14–15 toimub Eesti Loodusmuuseumi hoovis Tallinna Raekoori kontsert “Muretus meeles”. Sissepääs on tasuta.
Suvel on Eesti Loodusmuuseum avatud iga päev kell 10-18.

Lastekaitsepäeva üritus
2023-06-01 17:30 - 19:30
1. juunil korraldavad Prisma Peremarket ja Maped Eesti ühise koostööna lõbusa lastekaitsepäeva ürituse, mis toimub Rocca al Mare Prismas ajavahemikus kell 17:30–19:30.
Käesoleva aasta teemaks on “Minu tore suvi”, kus kutsume lapsi looma ja jagama oma pilte suvistest unistustest. Igal osalejal on võimalus joonistada pilt, kasutades Maped Infinity värvipliiatseid. Need pakuvad piiramatuid võimalusi loominguliseks eneseväljendamiseks.
Üritusel on loodud lõbus loominguline õhkkond, kus lapsed saavad nautida ja väljendada oma rõõmu eesolevast suvest ning samal ajal tutvuda uute ja põnevate Infinity pliiatsitega.
Osalemine on kõigile tasuta ning joonistajad saavad kingituseks kaasa väikese Maped Infinity meene.

Muusikauuringute kevadkonverents „Diskussioonid ja dialoogid“
2023-05-31 12:00 - 17:30
Kolmas muusikauuringute kevadkonverents „Diskussioonid ja dialoogid“ toob kokku muusikauuringute erinevad suunad.
31. mail algusega kell 12.00 toimub Eesti Muusika- ja Teatriakadeemias kolmas muusikauuringute kevadkonverents „Diskussioonid ja dialoogid“, mis on tasuta avatud kõikidele kuulajatele.
Muusikauuringud on mitmekesine valdkond, mille vastu tunnevad lisaks muusikateadlastele huvi ka teised muusikahuvilised. Sageli juurdlevad muusikaliste probleemide üle näiteks kontserdikülastajad ja harrastusmuusikud, aga ka esmapilgul muusikakaugete erialade inimesed.
Konverentsil kuuleb 14 ettekannet ja näeb viit posterettekannet, mis käsitlevad muusikalugu ja muusikateooriat, aga ka näiteks popmuusikat, naismuusikute kuvandit, muusikaõppe perspektiive, esinemisärevust jpm.
Muusikauuringute kevadkonverents toimub kolmes paneelis: muusikateadus noorte vaatest, muusikalugu- ja haridus ning muusika sotsiaalteaduste vaatest. Seeläbi annab konverents põhjaliku ülevaate kaasaegsetest muusikauuringute trendidest Eestis.
Kogu kava leiab Eesti Muusika- ja Teatriakadeemia kodulehelt. Jälgi konverentsi infot ka Facebookis ja Instagramis.
Sündmust korraldab EMTA muusikateaduse ning muusikateaduse, interpretatsiooni- ja muusikapedagoogika ning kultuurikorralduse osakond.

Matemaatikaolümpiaad
2023-05-27 00:00 - 2023-05-28 23:59
Matemaatikaolümpiaad
Olümpiaad toimub kolmes voorus: kooli-, piirkonna- ja lõppvoor. Koolivoor toimub vastavalt kohtadel väljakujunenud traditsioonidele. Piirkonnavoorudes lahendavad 7.-12.klasside õpilased üheaegselt üleriigilise žürii poolt koostatud ülesandeid, kohapealsed komisjonid võivad olümpiaadi korraldada ka noormatele õpilastele. Piirkonnavooru tööde alusel moodustatud üleriigilise pingerea alusel kutsutakse lõppvooru umbes 100 osalejat 9.-12.klassidest ja 50 osalejat 7.-8. klassidest. Žüriil on õigus kutsuda lõppvooru ka TÜ teaduskooli lahtiste võistluste parimaid. Olümpiaadil peetakse arvestust klasside kaupa. Lõppvooru tulemuste põhjal valitakse kandidaadid rahvusvahelise matemaatikaolümpiaadi (IMO) võistkonda, lõplik koosseis selgub valikvõistlusel. Võistkonnale korraldatakse treeninglaagrid.
2022/2023. õppeaasta
Piirkonnavoor 7.-12. klassile toimub 1. veebruaril 2023.
Matemaatikaolümpiaadi lõppvoor:
– 9.-12. klassi õpilastele 25.-26. märtsil 2023 Tartu Ülikoolis
– 7.-8. klassi õpilastele 27.-28. mail 2023 Tartu Ülikoolis.

Rattarikas reede
2023-05-26 00:00 - 23:59, 2023-05-19 00:00 - 23:59, 2023-05-12 00:00 - 23:59
MTÜ Rattaga Kooli kutsub koole osa võtma aktsioonist, mille eesmärk on populariseerida õpilaste seas jalgratast kui ideaalset liiklusvahendit kooli sõitmiseks. Rattarikka reede kampaania tingimused leiab aadressilt https://rattagakooli.ee.

Teaduskonverents “Empowering Youth Values“
2023-05-25 11:00 - 17:00
Narvas toimuv rahvusvaheline konverents kutsub üles noorte väärtusi jõustama
25. mail toimub Tartu Ülikooli Narva kolledžis rahvusvaheline teaduskonverents “Empowering Youth Values“, mille arutelud keskenduvad noorte väärtuste teadvustamisele. Ühtlasi võtab konverents kokku Eesti noorsootöö teadlaste 3-aastase projekti, mille raames töötati välja maailmas uuenduslik noortekeskse lähenemise mudel (N-TELG), mida saab rakendada erinevate noortele suunatud teenuste arendamiseks.
Tartu Ülikooli Narva kolledži direktor Indrek Reimand kinnitas, et noorte väärtuste üle arutlemine Narvas omab märgilist tähendust, sest just väärtuste põhjal kujunevad noorte inimeste piirid nii peredes kui ühiskonnas laiemalt. „Meil Narvas, aga tegelikult kogu Eestis on üha olulisem arvestada laste ja noorte tõekspidamistega. Eriti oluliseks pean seejuures mõtet, et andes noorte väärtustega arvestamisele hoogu, anname ühtlasi hoogu ka noorte usalduse kujunemisele meie ühiskonna vastu – nii ei jää keegi üksinda ja neis ei kasva ka ükskõiksus.“
„Igapäevatöös õppejõuna või noorsootöötajana ei jõua me sageli mõelda, et noored, kes meile otsa vaatavad ja meiega suhtlevad, näevad meie tegemisi läbi oma väärtuste prisma. Kui oskame seda oma töös paremini arvestada, saame pakkuda noortele rohkem võimalusi – aega ja ruumi selleks, et oma väärtusi paremini mõista ning ka kriitiliselt hinnata,” selgitas Maria Žuravljova, Tartu Ülikooli Narva kolledži noorsootöö nooremlektor ja noorsootöö programmijuht. „Noor, kel on põhjust pidada midagi oma elus ja ühiskonnas tähtsaks, püüab ka rohkem panustada. Noorsootöötajatel ja tegelikult kõigil, kes noortega töötavad, peab varuks olema erinevaid tööriistu ja metoodikaid. Usun, et meie loodud mudel ja konverentsi arutelud aitavad seda tööriistakasti täiendada, ja mitte vähem tähtis ei ole ka see, et Tartu Ülikooli Narva kolledžis saab õppida väärtuspõhist tööd noortega,“ lisas ta.
Teaduskonverents “Empowering Youth Values” (eesti keeles „Noorte väärtuste jõustamine“) toimub täna kell 11.00-17.00 Tartu Ülikooli Narva kolledžis ja otseülekandena Worksup veebikeskkonnas. Otseülekannet saad jälgida SIIN või logides Worksup.com lehelt lisades ürituse ID #YOUTHVALUES. Konverents on suunatud eelkõige noortega töötavatele ja nende vajaduste ning väärtuste eest heaseisvatele ekspertidele, kuid osalema on ka teised teemast huvitatud. Rohkem infot programmi ja konverentsi sisu kohta leiab ka veebilehelt: https://narva.ut.ee/en/empyouthvalues.
„Mul on heameel, et kolledžis tehakse maailmatasemel noorsootöö alast teadustegevust, mille tulemusel saab esmakordselt kasutusele võtta uuendusliku lähenemisega mudeli. Selle mõjususe üle saame täna rahvusvahelisel tasemel arutleda ja uurida, mida noorte väärtustega arvestamine tähendab ning kuidas seda tavaelus rakendada?“ lisas Reimand.
Konverentsi fookuses on väärtuspõhise lähenemise tähendus ja olemus töös noortega. Samuti jagatakse praktilisi näiteid, miks ning kuidas noorte väärtusi tegevuste ja teenuste planeerimisel paremini arvesse võtta. Konverents on osa Tartu Ülikooli Narva kolledži projektist „Noortekesksel lähenemisel põhineva kohaliku tasandi noorsootöö korralduse uuendusliku mudeli arendamine“.
Konverentsi rahastatakse haridus- ja teadusministri kinnitatud ning Haridus- ja Noorteameti poolt elluviidava Euroopa Sotsiaalfondist kaasrahastatud programmi „Tõrjutusriskis noorte kaasamine ja noorte tööhõivevalmiduse parandamine“ vahenditest.

Meeskonnaga õue nädal
2023-05-22 00:00 - 2023-05-26 23:59
22.–26. maini MEESKONNAGA ÕUE NÄDAL.
Meeskonnaga õue nädala eesmärk on viia õues läbi vähemalt osa koosolekuid – või miks mitte ka kõik. Olge julged avastama üheskoos mitmeid teisi põnevaid tegevusi, mida saate õues korraldada, nende seas näiteks linnulauluhommikud kolleegidega, üheskoos tööle kõndimised, vahetunniks kolleegidega õue liikumised jne. Sel nädalal julgustame tegema oma töökaaslastele sagedamini ettepanekut stiilis: “Aga mis oleks, kui läheks õue?”
Liikuma Kutsuvate Koolide eestvedamisel toimuva õuekuuga liitunud juba enam kui 150 kooli ja lasteaeda. Kutsume teid osa võtma nii kogu kollektiiviga kui väiksemas ringis!
Rohkem infot õuekuu kohta https://www.liikumakutsuvkool.ee/koolitus/mai-on-ouekuu/

Bioloogiaolümpiaad
2023-05-21 00:00 - 23:59
21.05 Bioloogiaolümpiaadi lõppvoor põhikoolile. Registreerimine avatud 21.04–12.05 kella 14.

Muuseumiöö kriminaalne eriprogramm
2023-05-20 18:00 - 23:00
Muuseumiöö kriminaalne eriprogramm „Liikumisest jäävad jäljed” Rahvusarhiivis
Muuseumiööl, 20. mail ootab Rahvusarhiiv oma Maneeži 2/4 majja Tallinnas kõiki kriminalistika- ja ajaloohuvilisi. Seekord liikumisaastale pühendatud muuseumiöö teemale „Öös on liikumist“ lisab arhiivi eriprogramm „Liikumisest jäävad jäljed” ootamatu vaatenurga, keskendudes öisele kahtlasele ja kriminaalsele liikumisele ning selle jälgedele arhiivis.
Uudistada saab vaid muuseumiööks koostatud näitust “Kuritegude jäljed minevikust” 1920.–1930. aastate kohtulugudest koos asitõenditega. Kriminalistika olemusest ja ajaloost ning sellest, kuidas jälgede järgi rekonstrueeritakse kuriteosündmus ja leitakse kurjategija, räägib oma ettekandes kriminalistika õppejõud Raivo Öpik. Filmisõpru ootab arhiivikino programm “Kriminaalne Tallinn”, kus lühidokumentaalid ja ringvaatepalad heidavad pilgu elu pahupoolele kuuluvatele teemadele nagu alkoholism, varastamine, vägivald, tööluus, suguhaigused, liikluseeskirjade rikkumine. Filmiprogrammi tähelepanelike vaatajate vahel loositakse välja auhindu.
Igal täistunnil kella 18–22 algavad ekskursioonid, meisterdajaid ootavad töötoad, kus saab valmistada käärilõiketehnikas iseenda siluetti ja filmilindist järjehoidjat, arhiivi galeriis võib nõu küsida arhivaarilt ja vaadata püsinäitust “Rahvusarhiiv 100”, aga ka leida lugemist tasuta raamatute laadalt.
Muuseumiöö kava

Muuseumiöö
2023-05-20 18:00 - 23:00
Muuseumiöö toimub 20. mail.
Muuseumiöö toimub laupäeval, 20. mail. See on päev, mil üle 150 muuseumi ja mäluasutuse üle Eesti ootavad kõiki endale külla kell 18–23. NB! Sel õhtul maksab sissepääs muuseumidesse vaid 1 euro (Muuseumikaardiga sissepääs TASUTA).
Eesti Muuseumiühingu korraldatava muuseumiöö teema on ootuspäraselt „Öös on liikumist!“.
Muuseum on ainus koht, kus saame liikuda ajas nii edasi kui ka tagasi. Tehniliste abivahendite abil võime liikuda tulevikku ning väärtuslike museaalide ja inimeste räägitud lugude abil ajas tagasi minevikku. Eriti tänuväärne, et sel aastal saavad üheks tervislikud eluviisid, aktiivne liikumine ja muuseumide pakutav vaimutoit.
Muuseumiöö toimkond kutsub sel aastal kõiki inimesi aktiivselt liikuma: kas kõndides, joostes, vändates või mõnel muul viisil. Miks mitte teha pikk ning elamuslik õhtu ja jõuda ühe muuseumi asemel mitmesse? Pealegi asuvad paljud muuseumid üksteisest meeleoluka jalutusteekonna kaugusel.
Muuseumiööl on just õige aeg külastada mõnda kaugemat muuseumi, kuhu muidu ei satuks, ja kasutada selleks transpordivahendit, mida igapäevaselt ei kasuta. Näiteks annavad oranžide porganditena tuntud rongid võimaluse avastada Lõuna-Eesti, Lääne-Virumaa, Ida-Virumaa jt muuseume! Kas teadsite, et Vargamäel asuva Tammsaare muuseumi kõrval on imelised matkarajad ja ideaalsed tingimused piknikuks? Samuti on suurepärased matkarajad Vaivara Sinimägede Muuseumi, Varbusel asuva Eesti Maanteemuuseumi ja Setomaal Saatse Muuseumi juures. Tallinnas asuva Eesti Vabaõhumuuseumi läbimine on juba ise omaette matk, nii et jalavaeva kergendamiseks pakub muuseum rataste, tõukerataste, kärude ja ratastoolide laenutust.
Kõiki jalgrattahuvilisi ootab aga Järva maakonnas Väätsal asuv Eesti Jalgrattamuuseum, mis on avatud lausa kella üheni öösel – kui teised muuseumid juba uksi sulgevad, siis soovitame rattad just sinnapoole veerema panna!
NB! Lõuna-Eestis ja Hiiumaal vuravad muuseumiööl erinevatel marsruutidel aga lausa muuseumibussid, mille kava ja registreerimistingimustega saab tutvuda SIIN
Muuseumikaart teeb vaid Muuseumiööl eripakkumise kõigile muuseumisõpradele. Sel päeval saab sõbrahinnaga soetada Muuseumikaardi, mis tagab tasuta sissepääsu terveks aastaks rohkem kui sajasse muuseumisse.
Tutvu programmiga muuseumioo.ee
FB-i üritusega liitu SIIN
MUUSEUMID OOTAVAD KÕIKI ÖÖS LIIKUMA!

Muuseumiöö Eesti Loodusmuuseumis
2023-05-20 18:00 - 22:30
MÖÖ programm
Muuseumiööl on külastajatele avatud kogu Eesti Loodusmuuseumi maja ja hoov.
Muuseumiöö ajal saab Eesti Loodusmuuseumi esimese korruse saalis näha tunnustatud Eesti kunstniku Peeter Lauritsa autorinäitust “Miski on kõigega seotud”. Muuseumiööl teeb Peeter Laurits muuseumi külastajatele kolm tuuri algusega kell 18, 20 ja 22. Tuur kestab umbes tund aega.
Lisainfo näituse kohta: https://loodusmuuseum.ee/index.php/et/exhibitions/peeter-laurits-%22miski-koigega-seotud%22
Kell 19 toimub meie hoovis kammerkoori Studium Vocale kontsert “Öös on muusikat”. Dirigent Tiina Sooba, klaveril Viktoria Zeilja. Esitusele tulevad kaunid ja hästi tuntud laulud armastusest ja unistustest.
Püsiekspositsioon
Eesti Loodusmuuseumi külastamiseks tasub varuda aega, sest sisukat vaatamist-uurimist jagub kolmele korrusele!
Et uudistamine veelgi sisukam ja põnevam oleks, kasuta julgelt meie veebipõhist audiogiidi! Audiogiidi saad kuulata oma isiklikus internetiühendusega seadmes (näiteks telefonis, tahvelarvutis või sülearvutis) veebibrauserit kasutades (midagi selleks alla laadima ei pea). Audiogiid on saadaval eesti, inglise ja vene keeles.
Muuseumi teisel korrusel saab tutvuda Eesti geoloogiaga. Geoloogia saalis saad uurida Eesti ala geoloogilist ajalugu, mis ulatub koguni kuni 2000 miljoni aasta taha. Vaatamiseks ja katsumiseks on väljas erinevad mineraalid, kivimid ja maavarad ning siin kunagi elanud olendite kivistised.
Teisel korrusel asub ka Eesti soode saal. Väljapanek tutvustab põgusalt Eesti soode tekkelugu ja elu-olu tänasel päeval, aitab selgeks saada eriilmelised soode tüübid, seletab soode olulisust ja rolli ning annab ka juhiseid, kuidas nendes iidsetes ning unikaalsetes maastikes liikuda.
Loodusmuuseumi kolmandal korrusel asuv metsasaal tervitab rikkaliku imetajate, lindude ja putukate väljapanekuga. Siit leiab nii haruldase lendorava kui ka Eesti metsade suurima imetaja põdra. Metsasaalis jutustavad metsade valitsejad – puud – oma kasvamise lugu. Rikkalikud imetajate, lindude ja putukate väljapanekud võimaldavad huvilistel juurelda erinevate elusolendite hingeelu üle.
Kolmandal korrusel asub ka Läänemere elamusnäitus „Tuur Maria unenägu“, mis toob audiovisuaalse jutustuse läbi külastajate ette Läänemere mineviku, oleviku ja tuleviku. Uudse elamusnäituse teksti on kirjutanud näitekirjanik Urmas Lennuk, peategelastele on hääle andnud Ülle Kaljuste ja Argo Aadli. Pealtnäha tavalises muuseumisaalis ärkavad eksponaadid ellu. Näitusesaali sisenedes satub külastaja reaalsest maailmast veealusesse teispoolsusesse. Näituse ühe peategelasena on peale paari aastast pausi külastajate ees taas tuur Maria – teadaolevalt suurima Eesti vetest püütud kala – mulaaž. Lisaks saab näha auhinnatud ja meisterlikult valmistatud kalamulaaže liikidest, kes Läänemeres elavad ja näituse loos kaasa teevad.
Elamusnäitus käsitleb mere olulisust, toob välja inimtegevuse põhjustatud muutuseid ja kutsub kaasa mõtlema, mida igaüks meist saab Läänemere heaks ära teha.
Muuseumi trepigaleriis on muuseumiöö ajal avatud ka näitus “Illar Muul – mees puu otsast”, mis räägib väliseestlasest lendoravate uurija Illar Muuli teadustööst.
Eesti Loodusmuuseumis on Eesti loodus sinu peopesal!
Oluline lisainfo
Kahjuks ei ole meie maja ratastooliga ligipääsetav. Muuseumisse pääseb sisse kella 22.30-ni. Ürituse lõpp on kell 23 ja seejärel paneme hoovi värava kinni. Ilusa ilmaga on hoovis ka pop-up kohvik.

Interpreetide Vaba Lava
2023-05-19 19:00 - 21:00
Interpreetide Vaba Lava pakub kuulamist läbi nelja sajandi
19. mail kell 19 Eesti Muusika- ja Teatriakadeemias toimuv suurejooneline Eesti Interpreetide Liidu „Interpreetide Vaba Lava“ pakub ligi kolme tunni pikkusel galakontserdil kuulamiseks laia valikut interpreete erinevatelt erialadelt.
Eelseisval reedel astuvad Eesti Interpreetide Liidu liikmed üles kevadisel kontserdil, „Interpreetide Vaba Lava“. Teistkordselt korraldatav galakontsert järgib vaba lava kontseptsiooni, pakkudes esinejatele võimalust tuua publikuni neile südamelähedased heliteosed, esitades neid omavalikulistes koosseisudes.
Eesti Interpreetide Liidu esimehe Henry-David Varema sõnul on „Interpreetide Vaba Lava“ oodatud sündmus, mis esitleb erinevate ajastute muusikapärandit liidu andekate ja professionaalsete liikmete esituses.
„Vaba lava kujutab endast platvormi, mis võimaldab liidu liikmetel esitleda oma lemmikheliteoseid või sukelduda avastusretkele, leidmaks midagi uut ja põnevat,“ sõnab Varema. „Oleme täis ootusärevust kuulda uusi ja huvitavaid esitusi Eesti Muusika- ja Teatriakadeemia suure saali laval ning soovime kõigile esinejatele parimat ning kuulajatele meeldejäävat ja nauditavat kogemust.“
Eesti Interpreetide Liit koondab muusika alal tegutsevad loovisikud. Liidu liikmeskonda kuulub üle kolmesaja professionaalse interpreedi – solistid, kammermuusikud, orkestrandid ja dirigendid. 19. mail toimuval Interpreetide Vaba Lava kontserdil astuvad ülesse Liis Jürgens (harf), Mihkel Poll (klaver), Endrik Üksvärav (tenor), Peep Lassmann (klaver), Arvo Leibur (viiul), Johan Randvere (klaver), Kädy Plaas (sopran), Kaija Lukas (viiul), Valle-Rasmus Roots (tšello), Piret Väinmaa (klaver), Heili Rosin-Leivategija (flööt), Linda-Anette Verte (viiul), Maksim Štšura (klaver), Leevi Rosin (viiul), Marten Meibaum (tšello), Joonatan Jürgenson (klaver), Helen Lepalaan (metsosopran), Martti Raide (klaver), Lea Valiulina (klaver), Jane Tiik (metsosopran), Marju Riisikamp (klaver), Leena Laas (viiul), Nata-Ly Sakkos (klaver), Silvia Ilves (tšello), Ralf Taal (klaver), Lauri Väinmaa (klaver), Marie-Helen Aavakivi (viiul), Aule Urb (metsosopran), Anneli Tohver (klaver), Tiiu Sisask (klaver), Maila Laidna (klaver).
Kontserdi kava ja piletid on leitavad piletimüügi süsteemist Fienta.

Noor talunik 2023
2023-05-19 00:00 - 23:59
19. mail kutsemeistrivõistlus “Noor talunik 2023” Türi lillelaadal.

Noorum 2023
2023-05-17 00:00 - 2023-05-18 23:59
Täna algav Noorum 2023 võtab fookusesse muutuste juhtimise ja noortevaldkonna tuleviku
17. ja 18. mail toimub noortevaldkonna suursündmus – Noorum 2023. Järjekorras juba seitsmenda Noorumi fookuses on sel aastal muutused keskkonnas, noortevaldkonnas, töötajaskonnas ja noortes.
Noorum on oluline osa valdkonna strateegilisest planeerimisest. Tegemist on kaasarääkimise, -mõtlemise ning noori mõjutavate teemade nügimise platvormiga.
Haridus- ja teadusminister Kristina Kallase jaoks, kes täidab ka noorteministri rolli, on noorte osalus- ja kaasamisvõimalusi puudutavad teemad väga südamelähedased: „Eestis on järjepidevalt loodud võimalusi nii noorte kui ka valdkonnas tegutsejate kaasamiseks ühiskonda ja otsustusprotsessidesse. Eesti on olnud noorte kaasamises üks Euroopa Liidu ja OECD silmapaistvamaid riike,” ütleb minister.
Lisaks Eestisisestele teemadele, käsitletakse Noorumil valdkondlikke muutusi ka Euroopa kontekstis. Ülevaatega 21. sajandi noorsootööst Euroopas esineb Lõuna-Walesi Ülikooli Euroopa noortepoliitika professor Dr Howard Williamson. Samuti arutletakse Euroopa ja Eesti noortevaldkonna tulevikusuundade üle Noorumi esimeses paneeldiskussioonis.
Pärastlõunases paneeldiskussioonis “Millist tulevikutöötajat vajab noortevaldkond?“ arutlevad teiste seas ka haridus- ja teadusminister Kristina Kallas ning Narva linnapea Katri Raik.
„Noortevaldkonna ja selle tuleviku kujundamiseks annab Noorum suurepärase võimaluse. Võiks isegi öelda, et see on kohustuse laadi võimalus, mida targalt kasutades saab luua noortevaldkonna väärtuspakkumise teiste elualade täienduseks. Seeläbi selgineb noortevaldkonna roll, võimenduvad loodavad sõnumid ning tähtsustub noorte panus ühiskonda,“ kirjeldas Noorumi olulisust Haridus- ja Noorteameti peadirektor Jaak Raie.
Ürituse esimese päeva paneelarutelusid, Dr Howard Williamsoni ettekannet ja uuringu “Noortevaldkonna töötajaskonna töötingimused: hetkeseis ja väljakutsed” tulemuste tutvustust saab jälgida ka Postimehe haridusportaalis, Facebooki ürituse lehel ja interaktiivse keskkonna kaudu.
Traditsioonilise suursündmuse eesmärk on koguda valdkonna töötajatelt, noortepoliitika kujundajatelt, uurijatelt ja praktikutelt sisendit, leidmaks ühist laiapõhjalist arusaama noortevaldkonnaga seotud väljakutsete ja eesmärkide osas.
Lisainfot ürituse ja programmi kohta leiab haridus- ja noorteameti kodulehelt.
Noorumit korraldab Haridus- ja Noorteamet koostöös Haridus- ja Teadusministeeriumiga. Tegevusi rahastatakse haridus- ja teadusministri kinnitatud ning Haridus- ja Noorteameti poolt elluviidava Euroopa Sotsiaalfondist kaasrahastatud programmi „Tõrjutusriskis noorte kaasamine ja noorte tööhõivevalmiduse parandamine“ raames.

Kutsemeistrivõistlused
2023-05-17 00:00 - 2023-05-18 23:59
„Noore meistri“ floristi ja maastikuehitaja kutsemeistrivõistlused Räpina Aianduskoolis.

Jutuvestmisfestival Ööbikuööd
2023-05-16 00:00 - 2023-05-21 23:59
Jutuvestmisfestival Ööbikuööd tuleb taas
Eesti Rahvakultuuri Keskus korraldab kolmandat korda jutuvestmisfestivali Ööbikuööd, mis toimub üle-eestiliselt 16.–21.05.2023. Festivali keskseks ideeks on kuulamine kui kogukondi liitev praktika. Festivali raames toimub rohkem kui 120 üritust 14 maakonnas. Festivali avaüritus toimub 16. mai kell 20.00 Viljandi järve rannas. Lisaks külastab festivali Hollandi jutuvestja Pauline Seebregts ja paljud Eestimaa armastatud jutuvestjad nagu Piret Päär, Jaak Känd, Erki Kaikkonen jpt. Au sees on kohapärimuse tundjad, folkloristid ja muusikud.
Jutuvestmine puudutab meie hingekeeli lapse, noore ja täiskasvanuna. Seega on Eesti Rahvakultuuri Keskuse sooviks, et ükski sihtgrupp ei jääks lugude kuulamise maagilisest köidikust välja. Suur hulk üritustest on viidud noortele väga lähedale, see tähendab, et lastele toimuvad erinevad kohtumised lasteaedades ja koolitundides.
Festivali eestvedaja, Eesti Rahvakultuuri Keskuse suulise pärandi spetsialist Helena Käbin on öelnud, et festivali pärliks on väliskülaline – jutuvestja Pauline Seebregts Hollandist, kes vestab jutte eksootiliste pillide saatel. „Lisaks suurele jutuvestmisõhtule pakub Pauline jutuvestmishuvilistele jutuvestmise meistriklassi, milles jagab selle kauni kunsti parimaid praktikaid ja nippe paremaks vestmiseks. Taoline meistriklass on lisaks kohalikele jutuvestjatele mõeldud veel näiteks pedagoogidele, teatriinimestele, koolitajatele jt, kelle töö hõlmab avalikku esinemist ja narratiivseid elemente Seega toimub Pauline Seebregtsi töötuba „Dialoog jutuvestmise ja lugude kuulamise praktikas“ Tartus; jutuvestmisõhtu „Maaema räägib … kuulake!“ Savi talus, Põlvamaal; jutuvestmisõhtu „Kuulamise kunst“ Tartu mänguasjamuuseumis Teatri Kodu”.
Jutuvestmisfestival Ööbikuööd on loodud jutuvestmise kui ajatu ja olulise kultuurilise nähtuse tähelepanu keskpunkti tõstmiseks ja meie elava pärandi kogemiseks mitmetes erinevates vormides. Festivalil on tähelepanu ka Eesti väikekeeltel, mis on piirkondlike identiteetide alustalaks. Jutuvestmisfestivalil endale sobiva ürituse leidmiseks on loodud ka Ööbikuööd külastajate välimääraja.
Festivali kava ja lisainfot leiab SIIT

Keemiaviktoriin "Indikaator"
2023-05-16 00:00 - 23:59
Teisipäeval, 16. mail on 8.–12. klasside õpilased oodatud osalema Tartu Ülikooli teaduskooli uuel keemiavõistlusel Indikaator. Eestikeelsed ülesanded toetavad keemia eksamiks ettevalmistumist ning on jaotatud põhikooli- ja gümnaasiumi vanuserühmadesse.
Võistlust viiakse läbi kella 8–22 Tartu Ülikooli teaduskooli viktoriinide keskkonnas (viktoriinid.ee).
Osalemiseks on tarvis internetiühendusega arvutit, nutitelefoni või tahvelarvutit. Viktoriinide keskkonnas võistlemiseks tuleb enne alustamist logida sisse või luua endale kasutajakonto.
Nuputada saavad õpilased endale sobival ajal ja kohas, kuid ülesannete avamise hetkest on lahendamiseks aega 45 minutit. Vastuste leidmiseks on lubatud kasutada perioodilisustabelit.
Indikaatori paremusjärjestus selgitatakse välja klasside kaupa ja parimatele jagatakse e-diplomeid.
Korraldajad soovivad kõigile osalejatele palju avastamis- ja nuputamisrõõmu!
Lisateave: Kelli Hanschmidt, Tartu Ülikooli teaduskooli võistlus- ja õppekorralduse peaspetsialist, 529 8272, kelli.hanschmidt@ut.ee

Õuesõppenädal
2023-05-15 00:00 - 2023-05-19 23:59
15.–19. mai – MAI ON ÕUEKUU. ÕUESÕPPENÄDAL. Õuesõppenädalal kutsuvad Liikuma Kutsuvad Koolid ja TÜ liikumislabor nii väikeseid kui suuri õpihimulisi leidma motivatsiooni ja tegevusi õuesõppeks.
Liikuma Kutsuvate Koolide eestvedamisel toimuva õuekuuga liitunud juba enam kui 150 kooli ja lasteaeda. Kutsume teid osa võtma kas oma klassi või lausa terve kooliga!
Õuesõppenädala inspiratsiooniks https://www.liikumakutsuvkool.ee/ouesoppeideed/
Rohkem infot õuekuu kohta https://www.liikumakutsuvkool.ee/koolitus/mai-on-ouekuu/

Raamatukogubussi Katarina Jee sünnipäev
2023-05-13 00:00 - 23:59
Raamatukogubuss Katarina Jee kutsub sünnipäevale
Tallinna Keskraamatukogu ootab kõiki laupäeval, 13. mail kell 12 Tallinna Teletorni juurde, et tähistada raamatukogubuss Katarina Jee 15. sünnipäeva. Meeleolukal perepäeval leidub tegevusi nii väikestele kui suurtele.
Kogu päeva jooksul saab külastada raamatukogubussi, mis on juba pikka aega viinud lugemisrõõmu paljudesse Tallinna piirkondadesse. Sünnipäeva erikülaliseks on kirjanik Andrus Kivirähk. Tallinna Teletorni maskott Eti viib lastele läbi lõbusaid liikumismänge ja muusikat teevad Lasnamäe Muusikakooli õpilased. Kõik osalejad on oodatud joonistama unistuste raamatukogubussi ja õnnitluskaarte, mis avaldatakse hiljem virtuaalnäitusena raamatukogubussi Facebooki lehel.
Raamatukogubussi sünnipäeval stardib ka laste suvine lugemisprogramm „Suvi raamatuga“. Juba 21. aastat toimuv populaarne lugemisprogramm innustab lapsi suve jooksul raamatuid lugema ning selle lõpetajad on oodatud augustis suurele lõpupeole Tondiraba jäähallis.
Sünnipäeva täpsema kava leiab Tallinna Keskraamatukogu veebilehelt www.keskraamatukogu.ee.
Üritus on tasuta!

Matemaatikavõistlus
2023-05-13 00:00 - 23:59
13.05 Matemaatikavõistlus NUPUTA lõppvõistlus 5.–7. klassile Tamsalu Gümnaasiumis.
Edasijõudnud võistkonnad registreerida hiljemalt 5. mail. Loe lisa https://www.ttkool.ut.ee/nuputa/

Kutsemeistrivõistlused
2023-05-11 00:00 - 2023-05-12 23:59
„Noore meistri“ ehituspuusepa kutsemeistrivõistlused koostöös Pärnumaa Kutsehariduskeskusega.

Kevadkool
2023-05-10 00:00 - 2023-05-11 23:59
Karjäärispetsialistide kevadkool.

Kutsemeistrivõistlused
2023-05-10 00:00 - 23:59
„Noore meistri“ puhastusteenindaja kutsemeistrivõistlused Järvamaa Kutsehariduskeskuses.

Mälumäng
2023-05-09 17:30 - 20:00
Kutsume teid Eesti Loodusmuuseumisse mälumänguõhtule.
9. mail kell 18 toimub Eesti Loodusmuuseumi (Tallinn, Lai 29a) mälumäng. Mängu viib läbi Timo Tarve (Kuku Raadio „Tarkade klubi“
Mängu põhiteema on muidugi loodus, sekka tuleb küsimusi ka kultuuri vallast. Kokku ootab mängijaid 30 küsimust. NB! Küsimuslehti ei jagata – küsimusi kuvame ekraanile. Üritus kestab 2 tundi.
Kolme parimat võistkonda ootavad Eesti Loodusmuuseumi pääsmed ja meened ning Nuti Ristsõnad. Lisaks saavad mängu võinud meeskonna liikmed kingituseks Nuti Ristsõnade pooleaastatellimuse.
Majja saab sisse alates 17.30st, seega jääb enne mängu algust pool tundi aega, et teha ekspositsioonile kiire tiir peale ja värskendada teadmisi.
Piletid https://fienta.com/et/malumanguohtu-eesti-loodusmuuseumis

Luulefestival
2023-05-09 00:00 - 2023-05-13 23:59
Tartu rahvusvahelisel kirjandusfestivalil kohtub luulekunst tipptehnoloogiaga
8.–13. maini Tartus toimuval Prima Vista kirjandusfestivalil esitletakse ainulaadset 360° projektsiooniga luulekunsti.
AHHAA teaduskeskuse planetaariumis avaneb luuletajatel esmakordselt võimalus esitada enda töid kunstnike poolt loodud tehisatmosfäärides. Üritusele loodud projektsioonid töötati välja rahvusvahelise Urban Travel Machines (UTM) projekti raames Soomes Aalto ülikoolis ning on mõeldud esitlemiseks planetaariumites üle Euroopa. Üles astuvad nii Eesti kui ka mitmed välismaised luuletajad.
AHHAA teaduskeskuse ja Eesti Lavaluule MTÜ koostöös sündiv AHHAA Lavaluule festival on esimene neljast rahvusvahelisest UTM festivalist üle Euroopa. AHHAA juhatuse liikme Pilvi Kolgi sõnul on juba aastaid räägitud STEM (science, technology, engineering, math) ehk loodus- ja täppisteaduste õppeviisile A tähe lisamisest, mis tähistaks kunsti ja loovust: “Meie jaoks on see täiesti uus väljakutse, kuna luuleüritusi pole AHHAAs varem korraldatud. Küll aga on universum olnud inspiratsiooniks väga paljudele kunstnikele erinevatest valdkondadest. Planetaarium on hea võimalus sügavale planeetide vahele sukelduda”.
Eesti Lavaluule MTÜ juhatuse liikme Sirel Heinloo sõnul on tegemist kordumatu kultuurikogemusega: “Tehnoloogia ja luule ei kohtu eriti tihti, kuna miskipärast arvatakse, et need kaks saavad iseseisvalt väga hästi hakkama. Saavadki, kuid UTM ja Prima Vista on ehedad näited sellest, kuidas üks teise positiivseid külgi tugevalt võimendab”. Heinloo sõnul annab festival hea võimaluse ka noortele luuletajatele kogenenumate kõrval kätt proovida, kuna 9. mail toimub AHHAAs nii loovkirjutamise kursus kui ka esinemisoskuste töötuba.
Luulefestival toimub 9.–13. maini Tartus AHHAA teaduskeskuses.

Kutsemeistrivõistlused
2023-05-09 00:00 - 23:59
„Noore meistri“ sõiduautotehniku kutsemeistrivõistlused Tallinna Lasnamäe Mehaanikakoolis.

Euroopa päev
2023-05-09 00:00 - 23:59
Euroopa päev ja parimate Erasmus+ projektitegijate tunnustamine.
